11 metrų baudinių serija

11 metrų baudinių serija – futbolo rungtynių nugalėtojo nustatymo metodas, kai kovojančios komandos muša po 5 11 metrų baudinius (arba mažiau, jeigu atsiliekančioji komanda nebeturi galimybės pasivyti pirmaujančiosios). Baudinių serijos skiriamos tokiose rungtynėse, kurios negali baigtis lygiosiomis – jose privalo paaiškėti nugalėtojas. 11 m baudinių serija skiriama ne iškart pasibaigus 90 minučių rungtynėms lygiosiomis, bet po to, kai lygiosiomis pasibaigia ir pratęsimas, tačiau leidžiamos išimtys.Laws of the Game. Kxcdn.com (tikrinta 2016-09-11). Tokios išimtys daugiausia taikomos Pietų Amerikos turnyruose.

 Istorija 

Iki 1970 m. futbolo taisyklėse nebuvo numatyta, kaip komandos privalo elgtis pasibaigus rungtynėms lygiosiomis. Dažniausias sprendimo būdas buvo pakartotinės rungtynės kitą dieną. Tokių rungtynių dvikovoje galėdavo vykti ne vienerios, jeigu jos vis baigdavosi lygiosiomis. Šis sprendimo būdas tikdavo situacijoms, kai nugalėtojas neprivalo būti nustatytas konkrečią dieną, tačiau problemos kildavo sąlyginai trumpuose turnyruose, kurie trukdavo iki mėnesio – tokiuose kaip pasaulio futbolo čempionatas arba žemynų čempionatai. Šiuose čempionatuose tvarkaraščiai numatomi iš anksto, rungtynių bilietai išparduodami gerokai iki turnyrui prasidedant, todėl bet koks nukrypimas nuo suplanuoto rungtynių grafiko yra labai nepageidaujamas ir sukelia logistinių nesklandumų tiek organizatoriams, tiek ir komandoms bei žiūrovams. Dėl šių priežasčių kai kuriais atvejais pasibaigus rungtynėms būdavo tiesiog metami burtai (dažniausiai – moneta).

1970 m. buvo pateiktas siūlymas įvesti 11 m baudinių serijas į futbolo taisykles, nors tokios serijos buvo mušamos jau bent nuo 1952 m. Jugoslavijos futbolo taurėje, Italijos futbolo taurėje 1958 m., Albanijos futbolo taurėje 1963 m. Tarptautines futbolo taisykles tvirtinanti Tarptautinė futbolo asociacijų valdyba priėmė 11 m baudinių serijos taisykles 1970 m. birželio 27 d. Serijas pradėta taikyti UEFA taurių turnyruose nuo 1970 m. rudens, nors įvairiose šalyse ir turnyruose baudinių serijos buvo priimtos nevienodu metu. Maždaug po 1980 m. dauguma šalių serijas įvedė kaip įprastą taisyklę.

Pirmasis Europos čempionas 11 m baudinių serijoje paaiškėjo 1976 m., pirmasis pasaulio čempionas – 1994 m. Iš viso 11 m baudinių serijoje paaiškėjo trys pasaulio čempionai – 1994, 2006 ir 2022 m. UEFA čempionų taurės finalas 1986 m. buvo ypač palankus vartininkams – iš 8 muštų baudinių, 6 jie atrėmė.Penalty Shootout Trivia (Rsssf.com)

 Šaltiniai 

Kategorija:Futbolas